(2)މިޙަދީޘަކީ ޞައްޙަ ޙަދީޘެއްކަމުގައި ވިދާޅުވާ ހުރިހާ ޢިލްމުވެރިން އިއްތިފާޤުވެ ވަޑައިގަންނަވާގޮތުގައި މިޙަދީޘުގައި ވާރިދުވެގެންވާ ނަހީ ނެގިގެންވަނީ ކަރާހަތުގެ މައްޗަށެވެ. އެބަހީ ހޮނިހިރު ދުވަހު ރޯދަ ހިފުމަކީ މަކްރޫހު ކަމެކެވެ. ޙަރާމްކަމެއް ނޫނެވެ. މިއީ މިޙަދީޘް ޞައްޙަކުރައްވާ ހުރިހާ ޢިލްމުވެރިން އިއްތިފާޤުވެ ވަޑައިގަންނަވާ ގޮތެވެ. އަލްއިމާމް އަލްބާނީ رحمه الله ފިޔަވައެވެ. އިމާމު އަލްބާނީގެ ކުރިން 14 ގަރުނުގެ ތެރޭގައި ވަޑައިގެންނެވި ޢިލްމުވެރިންގެ ތެރެއިން މިޙަދީޘް ޞައްޙަކުރައްވާ ޢިލްމުވެރިން ވިދާޅުވަނީ ހޮނިހިރު ދުވަހު ރޯދަ ހިފުމަކީ މަކްރޫހު ކަމެއް ކަމުގައެވެ. އަދި އެބޭކަލުން ބަޔާންކުރައްވާ ގޮތުގައި ހޮނިހިރު ދުވަހު ރޯދަހިފުން މަކްރޫހުވުމުގެ ސަބަބަކީ އެދުވަހަކީ ޔަހޫދީން މަތިވެރިކޮށް މާތްކުރާ ދުވަހަކަށް ވުމެވެ. ޔަހޫދީން ދެކޭ ގޮތުގައި އެދުވަހަކީ ﷲ ތަޢާލާ ހަދުވަހުން އުޑުތަކާއި ބިން ހެއްދެވުމަށްފަހު އަރާމް ކުރެއްވި ދުވަހެވެ. (އެއުރެންގެ ނުބައި ބަސްތަކުން ﷲ ތަޢާލާ ހުސްޠާހިރުވެ ވޮޑިގެންވެއެވެ.) އެހެންކަމުން ހޮނިހިރު ދުވަހަކީ ޔަހޫދީންގެ ރަސްމީ ބަންދު ދުވަހެވެ. ހަފްތާގެ ދުވަސްތަކުގައި ބުރަ މަސައްކަތުގައި އުޅުމަށްފަހު އެބައިމީހުން އަރާމްކުރާ ދުވަހެވެ. އަދި އެބައިމީހުންގެ ދީނީ މާތް ދުވަހެވެ. ފަހެ ހަމަކަށަވަރުން ﷲ ތަޢާލާ އެބައިމީހުންގެ މިނުބައިވެގެންވާ ދަޢުވާއަށް ކީރިތި ޤުރްއާނުގައި ރައްދު ދެއްވާފައިވެއެވެ. ﷲ ތަޢާލާ ވަޙީކުރައްވާފައިވަނީ މިފަދައިންނެވެ: (وَلَقَدْ خَلَقْنَا السَّمَاوَاتِ وَالأرْضَ وَمَا بَيْنَهُمَا فِي سِتَّةِ أَيَّامٍ وَمَا مَسَّنَا مِنْ لُغُوب فَاصْبِرْ عَلَى مَا يَقُولُونَ) [ق 38] މާނައީ: “ހަމަކަށަވަރުން، ތިމަންރަސްކަލާނގެ އުޑުތަކާއި، ބިމާއި، އެދެމެދުގައިވާހާ ތަކެތި ހަދުވަހުގެ ތެރޭގައި ހެއްދެވީމެވެ. އަދި ތިމަންރަސްކަލާނގެއަށް ވަރުބަލިކަމެއް ލިބިވޮޑިއެއް ނުގަންނަވަތެވެ. ފަހެ، އެއުރެން ދައްކާ ވާހަކަތަކަށް ކަލޭގެފާނު ކެތްކުރައްވާށެވެ!” އެހެންކަމުން އެދުވަހު ރޯދަހިފުމުގެ މަޤްޞަދުގައި އެދުވަސް ޚާއްޞަ ނުކުރާނަމަ، ނުވަތަ އެދުވަހު އެކަހެރިކޮށް ރޯދަ ނުހިފައި އެދުވަހާއެކު އެހެން ދުވަހެއްގައި ރޯދަ ހިފާނަމަ، ނުވަތަ އެދުވަހު ރޯދަ ހިފުމަކީ ރޯދަވެރިޔާގެ އާދައަކަށް ނުހަދާނަމަ އެދުވަހު ރޯދަހިފުން ހުއްދަވާނެއެވެ. މިއާ ޚިލާފާއަށް އިމާމް އަލްބާނީ رحمه الله ވިދާޅުވަނީ ފަރުޟު ރޯދަ ނޫން ރޯދައެއް އެދުވަހު ހިފުމަކީ ޙަރާމް ކަމެއްކަމުގައެވެ.